**ราชอาณาจักรกัมพูชา (Kingdom of Cambodia)**



 *วิจิตรา ประยูรวงษ์*

*บรรณารักษ์ชำนาญการ*

 **ราชอาณาจักรกัมพูชา** (Kingdom of Cambodia) หรือกัมพูชา เป็นที่ตั้งของหลายอาณาจักรโบราณ ได้แก่ ฟูนัน เจนละ และจามปา จนกระทั่ง พ.ศ. 1345-1395 พระเจ้าชัยวรมันที่ 2 ก่อตั้งอาณาจักรขอมได้สำเร็จ และขยายอำนาจได้กว้างขวางถึง 1 ใน 3 ของภูมิภาคอินโดจีน ราชวงศ์ของพระองค์ปกครองอาณาจักรขอมสืบต่อมาอีกกว่า 30 พระองค์ โดยใช้สร้องพระนามว่า วรมัน (ภาษาสันสกฤตแปลว่าเกราะ) รวมระยะเวลาประมาณ 400 ปี จากนั้นเริ่มเสื่อมอำนาจลง เนื่องจากทุ่มเททรัพยากรก่อสร้างศาสนสถานจำนวนมาก ประกอบกับอาณาจักรข้างเคียงเข้มแข็งขึ้น จึงเสียดินแดนบางส่วนให้สุโขทัย และหลังจากนั้นอีกประมาณ 300 ปี ก็ตกอยู่ภายใต้การปกครองของอยุธยา เวียดนาม และรัตนโกสินทร์ตอนต้นในฐานะประเทศราช สลับกับมีเอกราชเป็นช่วงสั้น ๆ จนเมื่อเข้าสู่ยุคล่าอาณานิคมก็ตกเป็นอาณานิคมของฝรั่งเศสใน พ.ศ. 2406 ต่อมาในช่วงสงครามโลกครั้งที่ 2 ญี่ปุ่นได้เข้ายึดครองกัมพูชาไว้ ภายหลังจากสงครามโลกครั้งที่ 2 ยุติลง กัมพูชาได้ตกเป็นเมืองขึ้นของฝรั่งเศสอีกครั้งหนึ่ง รวมระยะเวลาที่ตกอยู่ภายใต้การปกครองของฝรั่งเศสเป็นเวลานานถึง 90 ปี จนได้รับเอกราชในวันที่ 9 พฤศจิกายน พ.ศ. 2496

 

 กัมพูชาปกครองระบอบประชาธิปไตยแบบรัฐสภา โดยมีพระมหากษัตริย์เป็นประมุขภายใต้รัฐธรรมนูญ พระมหากษัตริย์องค์ปัจจุบันคือ พระบาทสมเด็จพระบรมนาถนโรดม สีหมุนี ขึ้นครองราชย์เมื่อวันที่ 14 ตุลาคม 2547

 **ฝ่ายบริหารหรือรัฐบาล** มีนายกรัฐมนตรีเป็นผู้นำประเทศ โดยพรรคเสียงข้างมากหรือพรรคต่าง ๆ ร่วมกันเสนอชื่อนายกรัฐมนตรีให้สภาแห่งชาติรับรองด้วยเสียงเกินครึ่ง และพระมหากษัตริย์ลงพระปรมาภิไธยแต่งตั้ง ดำรงตำแหน่งวาระละ 5 ปี นายกรัฐมนตรีคนปัจจุบัน คือ สมเด็จอัครมหาเสนาบดีเดโช ฮุน เซน (Samdech Akeak Moha Sena Padey Decho Hun Sen)

 **ฝ่ายนิติบัญญัติหรือรัฐสภา** ประกอบด้วยสองสภา ได้แก่ สภาแห่งชาติ (National Assembly) และวุฒิสภา (Senate)

 สภาแห่งชาติ (National Assembly) มีจำนวนสมาชิกตามรัฐธรรมนูญ 123 คน สมาชิกทั้งหมดมาจากการเลือกตั้งแบบแบ่งเขตเลือกตั้ง ในระบบสัดส่วนแบบบัญชีรายชื่อ จำนวน 21 เขต แต่ละเขตมีผู้แทนได้หลายคน อายุของสภา 5 ปี ประธานสภาแห่งชาติ คือ สมเด็จเฮง สัมริน (H.E. Samdech Heng Samrin) เลขาธิการสภาแห่งชาติ คือ นายเล็ง เป็งลอง (Mr. Leng Peng Long)

 วุฒิสภา (Senate) มีจำนวนสมาชิกตามรัฐธรรมนูญ 61 คน สมาชิก 57 คน มาจากการเลือกตั้งโดยสภาท้องถิ่น สมาชิก 2 คน มาจากการเลือกตั้งโดยสภาแห่งชาติ และอีก 2 คน มาจากการแต่งตั้งโดยพระมหากษัตริย์ อายุของสภา 6 ปี ประธานวุฒิสภา คือ สมเด็จเจีย ซิม (H.E. Samdech Chea Sim) เลขาธิการวุฒิสภา คือ นายอุม ซาริธ (H.E. Dr. Oum Sarith)

 **ฝ่ายตุลาการ** เป็นอิสระจากฝ่ายบริหารและนิติบัญญัติ สถาบันสูงสุด คือ สภาผู้พิพากษาสูงสุดซึ่งมีพระมหากษัตริย์เป็นประธาน ทำหน้าที่แต่งตั้งผู้พิพากษา ระบบศาลประกอบด้วย ศาลสูง ศาลอุทธรณ์ และศาลชั้นต้น แต่ละจังหวัด/กรุง มีศาลของตนเอง

 ในการเลือกตั้งทั่วไปของกัมพูชาเมื่อวันที่ 28 กรกฎาคม 2556 พรรคประชาชนกัมพูชา (Cambodian People’s Party: CPP) ของสมเด็จอัครมหาเสนาบดีเดโช ฮุน เซ็น ได้ที่นั่งในสภาไม่ถึง 2 ใน 3 จึงไม่สามารถจัดตั้งรัฐบาลพรรคเดียวได้ และในขณะเดียวกันพรรคกู้ชาติกัมพูชา (Cambodia National Rescue Party : CNRP) ของนายสม รังสี พรรคฝ่ายค้าน ได้จำนวนที่นั่งในสภาเป็นรองจากพรรคประชาชนกัมพูชา และได้ปฏิเสธผลการเลือกตั้ง พร้อมทั้งเรียกร้องให้มีการสอบสวนเรื่องการทุจริตการเลือกตั้งในกัมพูชา ทั้งนี้คาดว่าจะมีการประกาศผลการเลือกตั้งอย่างเป็นทางการในเดือนกันยายนนี้ นับว่าสถานการณ์ทางการเมืองในปัจจุบันของกัมพูชาถือเป็นเรื่องที่สำคัญและเป็นที่น่าสนใจสำหรับประเทศไทยและประเทศในกลุ่มอาเซียนเป็นอย่างมาก

-----------------------------------------------------------------------------------------------------------------------

**บรรณานุกรม**

“กัมพูชาเตือนชาวต่างชาติอย่าเข้าใกล้พื้นที่ประท้วง.” (2556, 3 กันยายน). **เดลินิวส์**, หน้า 11.

[ฝ่ายวิชาการเจเนซิส มีเดียคอม](http://library1.parliament.go.th/search/resultall.aspx?Callnumber=&Atype=a&Author=ฝ่ายวิชาการเจเนซิส%20มีเดียคอม&title=&Publisher=&ISBN=&Keyword=&Subject=). (ม.ป.ป.). **หนังสือหนึ่งในประชาคมอาเซียน ชุด ประเทศกัมพูชา.**

 กรุงเทพฯ : เจเนซิส มีเดียคอม.

รัชดา ธราภาค. (2555). **ราชอาณาจักรกัมพูชา.** กรุงเทพฯ : สถาพรบุ๊คส์.

[สำนักข่าวกรองแห่งชาติ](http://library1.parliament.go.th/search/resultall.aspx?Callnumber=&Atype=a&Author=สำนักข่าวกรองแห่งชาติ&title=&Publisher=&ISBN=&Keyword=&Subject=). (2555). **ข้อมูลพื้นฐานของต่างประเทศ 2555**. กรุงเทพฯ : สำนักข่าวกรองแห่งชาติ.